**Jóhanna Sigurðardóttir** (s. 4. lokakuuta 1942 Reykjavík, Islanti) on islantilainen sosiaalidemokraattinen poliitikko, joka toimi Islannin pääministerinä 2009–2013. Hän oli Islannin ensimmäinen naispääministeri ja maailman ensimmäinen avoimesti homoseksuaali hallituksen päämies. Jóhanna on ollut Islannin parlamentin jäsen vuodesta 1978. Hän oli sosiaaliministeri vuosina 1987–1994 ja 2007–2009. 

Aikaisemmin Jóhanna on ollut parlamentissa valittuna Alþýðuflokkurinnista, Þjóðvakista ja Yhteisrintamasta. Ennen parlamentin jäsenyyttä hän työskenteli toimistossa sekä Loftleiðirin lentoemäntänä.

Koulutus ja ura
---------------

Jóhanna opiskeli Islannin kauppaopistossa (Verzlunarskóli Íslands), jota ylläpitää kauppakamari. Valmistuttuaan 1960 hän työskenteli lentoemäntänä Loftleiðirillä ja toimistotöissä. Hän toimi ammattiyhdistysliikkeessä jo työuransa alkuvaiheissa ja oli Islannin matkustamotyöntekijöiden liiton hallituksen puheenjohtaja 1966 ja 1969 entisten lentoemäntien yhdistyksen Svölurnarin puheenjohtaja 1975. Hän johti myös liiketyöntekijöiden liiton hallitusta 1976–1983.

Hänet valittiin parlamenttiin 1978 Alþýðuflokkurinn-puolueesta Reykjavíkin vaalipiiristä. Hän menestyi jo varhain parlamenttiurallaan ja oli varapuhemies vuosina 1979 ja 1983–1984. Hänet valittiin Alþýðuflokkurinnin puheenjohtajaksi 1984, ja hän oli tehtävässä vuoteen 1993. Hän oli neljän hallituksen sosiaaliministeri 1987–1994. Vuonna 1994 hän erosi Alþýðuflokkurinnista hävittyään puheenjohtajavaalin, ja hän perusti uuden puolueen nimeltä Þjóðvaki. Puolueet yhdistyivät 2000 ja syntyi Yhteisrintama (isl. *Samfylkingin*). Kun hän oli hävinnyt puoluejohtajanvaalissa 1994, hän sanoi *"Minn tími mun koma!"* (suom. *Minun aikani tulee vielä!*), josta on tullut Islannissa lentävä lause.

Vuosina 1994–2003 Jóhanna oli parlamentin oppositiossa ja oli jäsenenä valiokunnissa. Vuoden 2003 vaalien jälkeen, jolloin hän oli uudessa vaalipiirissä Etelä-Reykjavíkissa, kun vanha vaalipiiri jaettiin kahtia, hänet valittiin uudestaan parlamentin varapuhemieheksi. Vuoden 2007 vaalien jälkeen, hänen ollessa ehdokkaana Pohjois-Reykjavíkista, Enhetsfronten muodosti koalitiohallituksen Itsenäisyyspuolueen kanssa, ja Jóhanna valittiin sosiaaliministeriksi.

Poliittinen kriisi 2009
-----------------------

26. tammikuuta 2009 Islannin pääministeri Geir Haarde jätti eronpyynnön presidentti Ólafur Ragnar Grímssonille. Hallitus erosi 16 viikon vastalauseiden jälkeen, joilla protestoitiin hallituksen toimia rahoituskriisin yhteydessä, jotka pahenivat 20. tammikuuta alkaen.

Viiden parlamentissa edustettuna olleen puolueen puoluejohtajien käymien keskustelujen jälkeen presidentti pyysi Yhteisrintamaa ja Vihreää vasemmistoa muodostamaan uuden hallituksen ja valmistautumaan uusiin vaaleihin keväällä.

Jóhanna Sigurðardóttiria ehdotettiin uuden hallituksen pääministeriksi erityisesti siksi, että hän on hyvin suosittu Islannissa ja hänellä on hyvät suhteet Vihreään vasemmistoon. Joulukuussa 2008 Gallupin tekemän mielipidemittauksen mukaan hänellä oli toiminnalleen ministerinä 73 prosentin kannatus, mikä on enemmän kuin kenenkään muun hallituksen jäsenen kannatus. Hän oli myös ainoa ministeri, jonka kannatus on lisääntynyt vuoden 2008 aikana.

Uusi hallitus tarvitsi Edistyspuolueen tuen parlamentissa. Neuvottelut jatkuivat 31. tammikuuta iltaan ja uusi hallitus muodostettiin 1. helmikuuta. Uudet parlamenttivaalit pidettiin 25. huhtikuuta, niissä sosialidemokraattinen puolue yhdessä Vihreän vasemmiston kanssa sai ehdottoman enemmistön.

Yksityiselämä
-------------

Jóhannan puoliso on kirjailija Jónína Leósdóttir (s. 1954). He solmivat rekisteröidyn parisuhteen 2002 ja heillä on yhteensä kolme aikuista lasta. Pariskunta avioitui kesäkuussa 2010, jolloin samaa sukupuolta olevien avioliitot salliva laki astui voimaan. Jóhanna on aiemmin ollut naimisissa Torvaldur Johannessonin kanssa.

Lähteet
-------

1. 1 2 3  Jóhanna Sigurðardóttir Althingin sihteeristö. Viitattu 28.1.2009. (englanniksi)
2. ↑  Island presenterade sin nya regering (Internet Archive) *Dagens Nyheter*.  1.2.2009.  Arkistoitu 2.2.2009. Viitattu 9.5.2014. (ruotsiksi)
3. 1 2 3  Prime Minister of Iceland Jóhanna Sigurðardóttir Pääministerin toimisto. Viitattu 2.2.2009. (englanniksi)
4. 1 2  Peter Popham: World gets its first gay leader  29.1.2009. The Independent.  (englanniksi)
5. 1 2  Valur Gunnarsson: Profile: Johanna Sigurdardottir  30.1.2009. The Guardian.  (englanniksi)
6. ↑  Prime Minister Formally Tenders Government's Resignation  26.1.2009. Pääministerin toimisto.  (englanniksi)
7. ↑  Iceland's coalition government resigns  26.1. 2009. Islannin ulkoministeriö.  (englanniksi)
8. ↑  New Icelandic government under negotiation  27.1.2009. IceNews.  Arkistoitu 27.10.2012. Viitattu 2.2.2009. (englanniksi)
9. ↑  Sigurdardóttir Ready to Become Iceland's PM  27.1.2009. Iceland Review.  Arkistoitu 14.1.2010. Viitattu 2.2.2009. (englanniksi)
10. ↑  Iceland Review Online (Arkistoitu – Internet Archive)
11. ↑  Islannin naispääministeri avioitui naiskumppaninsa kanssa YLE Uutiset

Aiheesta muualla
----------------

* Kuvia tai muita tiedostoja aiheesta **Jóhanna Sigurðardóttir** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |

 |